
„Áldott felszabadulás a féktelen vizek zsarnoksága alul” - A Rába-szabályozás 1886 és 1893 közötti munkálatainak társadalmi megítélése

Százharminc éve, 1883 telén kétségbeesve fordultak Árpás rábaközi falu elöljárói a szolgabíróhoz: „községünk nagyobb részben víz alatt áll, szobák, istállók és pajták egy aránt, s olyan nagy rémülést okozott a községben, hogy azt sem tudta az ember merre meneküljön.” Az árvíz, amely a Rábaköz vidéke mellett Győr városát is elöntötte, szinte az utolsó csepp volt a pohárban: tovább már nem késlekedhetett az állami beavatkozás a Rába és a Rábca megregulázására. A 6,6 millió forintos költségvetésű munkálatok az 1885. évi XV. törvénycikk nyomán a rákövetkező évben indultak meg. A mederátvágások, töltésépítések és más folyómenti munkák nem voltak előzménytelenek: csaknem háromszáz év vármegyei vitája, valamint egy erkölcsileg és pénzügyileg meghasonlott vízszabályozási társulat állt ekkor már az Alsó-Rába-vidék vízrendezése mögött. A nagyszabású tervek véghezvitelében a korszak kiváló magyar mérnökei működtek együtt, megalapozva ezzel a kortársak által Magyarország első sikeres vízszabályozásaként emlegetett műveletet. Hogyan vélekedtek azonban erről azok, akik számára mindennapos volt a Rábának és mellékfolyóinak árvízi fenyegetése? Írásomban – a szabályozás körülményeinek, szerveződésének bemutatása mellett – erre keresek választ: városiak és vidékiek, vezetők és munkások, birtokosok és parasztok hozzáállásáról és ennek változásairól igyekszem képet adni levéltári iratok és a korabeli helyi sajtó segítségével.



